Albiach busca avals a Tarragona per ser candidata al Parlament | Diari La República Checa
Albiach busca avals a Tarragona per ser candidata al Parlament
REDACCIÓ15 Febrer, 20200
La líder de CatECP al Parlament, Jéssica Albiach
La líder de CatECP al Parlament, Jéssica Albiach, serà l’única candidata a les primàries de Catalunya en Comú per ser cap de llista a les pròximes eleccions catalanes. Els comuns van anunciar que dues inscrites havien presentat candidatura, Mireia Arana i Eva Gil, però cap de les dues s’han presentat a la trobada territorial que s’ha celebrat aquest dissabte a Tarragona per recollir els avals.
Segons l’acord a què es va arribar al Consell Nacional de la formació del passat 8 de febrer, si algun candidat no es presentava a alguna de les quatre trobades territorials previstes, la seva candidatura queia. Albiach que ha obtingut els avals per unanimitat, ha assegurat afrontar les primàries “molt il·lusionada”.
Abans de la trobada, Albiach ha afirmat que és un “símptoma de bona salut democràtica” que s’hagin presentat dues candidatures més al procés de primàries del partit. Però les altres dues aspirants no s’han presentat a la trobada territorial de Tarragona i, d’aquesta manera, la seva candidatura decaurà. Les mateixes fonts han indicat que les tres candidates estaven informades que havien d’assistir aquest dissabte a la trobada de Tarragona.
Segons l’acord del Consell Nacional, els candidats a les primàries havien de presentar-se a quatre trobades territorials, on han de presentar la seva candidatura i rebre l’aval dels inscrits assistents. La proclamació del candidat no es preveu fins a finals d’aquest mes de febrer.
Jéssica Albiach, i dels membres del partit
En aquest sentit, la líder dels comuns ha assenyalat el paper del partit en el govern de coalició a l’Estat, al Parlament i als diversos ajuntaments. “Ho estem fent amb polítiques valentes, arrossegant el partit socialista cap a posicions de diàleg i de reconeixement del conflicte polític, i amb l’aprovació dels pressupostos”, ha dit.
“Ara és necessari que arribi el canvi a la Generalitat i com a candidata a les primàries recullo de dalt a baix l’ideari de Catalunya En Comú”, ha afegit. Així mateix, Albiach ha insistit que la seva candidatura defensa l’ecofeminisme.
En l’acte també hi han participat la primera tinenta d’alcalde de l’Ajuntament de Tarragona, Carla Aguilar i els diputats al Parlament i al Congrés, Yolanda López i Ismael Cortés, respectivament.
previousBorràs força que el Suprem sol·liciti un suplicatori al Congrés
nextJOAN PLANELLAS: L’esglèsia és una casa normal